b'\n_START_ARTICLE_\nRanvierov za\xc5\xbeetek\n_START_SECTION_\nZgodovina\n_START_PARAGRAPH_\nMielinsko ovojnico je leta 1854 je odkril in poimenoval nem\xc5\xa1ki patolog Rudolf Virchow. Kasneje je francoski patolog in anatom Louis-Antoine Ranvier odkril za\xc5\xbeetke, ki prekinjajo mielin in ki so jih kasneje poimenovali njemu v \xc4\x8dast. Po tem odkritju se je Ranvier posvetil poglobljenemu prou\xc4\x8devanju mielinske ovojnice in Schwannovih celic.\n_START_SECTION_\nAkcijski potencial\n_START_PARAGRAPH_\nAkcijski potencial je prehodni preobrat membranskega potenciala in med vzburjenjem potuje vzdol\xc5\xbe celi\xc4\x8dne membrane (aksona ali skeletnega mi\xc5\xa1i\xc4\x8dnega vlakna). Pro\xc5\xbeenje in prevajanje akcijskih potencialov je temeljni na\xc4\x8din komunikacije \xc5\xbeiv\xc4\x8devja. Ta kratkotrajen membranski preobrat omogo\xc4\x8dajo napetostno odvisni ionski kanal\xc4\x8dki v plazemski membrani._NEWLINE_Akcijski potencial potuje iz enega mesta na celici na drugega, vendar je transport ionov mo\xc5\xbeen le na nemieliziranih obmo\xc4\x8djih, torej na aksonu le na Ranvierovih za\xc5\xbeetkih. Zato akcijski potencial ska\xc4\x8de iz enega za\xc5\xbeetka na drugega in ne potuje nepretrgano po aksonu, kot se dogaja na nemieliziranih aksonih. To omogo\xc4\x8dajo napetostno odvisni natrijevi in kalijevi kanal\xc4\x8dki, ki so zbrani v za\xc5\xbeetkih.\n_START_SECTION_\nSkokovito prevajanje\n_START_PARAGRAPH_\nGlede na mieliziranost aksona lahko akcijski potencial vzdol\xc5\xbe njega potuje nepretrgano (po nemieliziranem aksonu) ali skokovito (po mieliziranem aksonu). naboj se pasivno seli iz enega za\xc5\xbeetka seli na drugega in tam povzro\xc4\x8di depolarizacijo do pra\xc5\xbene vrednosti in na sosednjem za\xc5\xbeetku se spro\xc5\xbei akcijski potencial. Le-ta se nato pasivno prenese na naslednji sosednji za\xc5\xbeetek in tam prav tako spro\xc5\xbei nov akcijski potencial ..._NEWLINE_Skokovito prevajanje vzburjenja ima dvoje prednosti: energetsko je var\xc4\x8dnej\xc5\xa1e, saj aktivira manj natrijevih - kalijevih kanal\xc4\x8dkov, prevajanje pa je tudi bistveno hitrej\xc5\xa1e, kar omogo\xc4\x8da hitrej\xc5\xa1o interakcijo med nevroni.'